A BIZOTTSÁG (EU) 2023/129 RENDELETE

(2023. január 18.)

a 396/2005/EK európai parlamenti és tanácsi rendelet II. mellékletének a bizonyos termékekben, illetve azok felületén található azoxistrobin, proszulfokarb, szedaxán és valifenalát megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) Az azoxistrobin, a proszulfokarb, a szedaxán és a valifenalát tekintetében alkalmazandó szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg.

(2) A Codex Alimentarius Főbizottság 2021. december 14-én új CXL-eket (Codex maximum residue limits, a Codex által meghatározott maximális szermaradék-határértékek) fogadott el a guávában előforduló azoxistrobinra és a vöröshagymában, salottában/mogyoróhagymában, paradicsomban és padlizsánban/tojásgyümölcsben található valifenalátra vonatkozóan (2).

(3) A 178/2002/EK európai parlamenti és tanácsi rendelet (3) 5. cikkének (3) bekezdése szerint amennyiben léteznek nemzetközi szabványok, vagy a közeljövőben ilyen szabványokat vezetnek be, az élelmiszerjogi rendelkezések előkészítése vagy kiigazítása során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak figyelembevételük ellen, vagy ha az említett szabványok figyelembevétele az Unióban megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikkének e) pontja értelmében az Unió elősegíti a nemzetközi műszaki szabványok és az élelmiszerjog összhangjának megteremtését, eközben gondoskodva arról, hogy az Unió területén érvényes, magas szintű védelem szintje ne csökkenhessen.

(4) Az Európai Élelmiszerbiztonsági Hatóság (a továbbiakban: Hatóság) megvizsgálta a guávában előforduló azoxistrobinra és a vöröshagymában, salottában/mogyoróhagymában, paradicsomban és padlizsánban/tojásgyümölcsben található valifenalátra vonatkozóan javasolt CXL-eket, és arra a következtetésre jutott, hogy azok biztonságosak az uniós fogyasztókra nézve (4). Az Unió nem fogalmazott meg fenntartást (5) , (6) a peszticid-szermaradékok Codex-bizottsága felé a javasolt CXL-ekkel kapcsolatban.

(5) Ezért helyénvaló ezeket a CXL-eket MRL-ekként felvenni a 396/2005/EK rendeletbe. A paradicsomban előforduló valifenalát tekintetében javasolt CXL értékelésének keretében elegendő számú szermaradék-vizsgálatot nyújtottak be, és a Hatóság arra a következtetésre jutott, hogy ezek az adatok elegendőek a vizsgálat tárgyát képező felhasználások szempontjából. Ezért helyénvaló törölni a 396/2005/EK rendelet további adatok szükségére utaló vonatkozó lábjegyzetét.

(6) Az azoxistrobin tekintetében a 396/2005/EK rendelet 6. cikke (1) bekezdése szerint kérelmet nyújtottak be a repcemagra és a lenmagra érvényben lévő MRL-ek módosítása iránt. A proszulfokarb esetében a fűszernövényekre és az ehető virágokra vonatkozóan nyújtottak be ilyen kérelmet. A szedaxán esetében pedig a burgonyára vonatkozóan nyújtottak be ilyen kérelmet.

(7) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottsághoz.

(8) A Hatóság megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (7) adott ki. Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(9) A lenmagban előforduló azoxistrobin tekintetében a Hatóság arra a következtetésre jutott, hogy a benyújtott adatok nem elégségesek ahhoz, hogy a jelenlegi MRL-t módosítani lehessen. Ezért az említett MRL-t nem indokolt módosítani.

(10) Ami a kérelmező által az azoxistrobin, a proszulfokarb és a szedaxán tekintetében kért többi MRL-módosítást illeti, a Hatóság arra a következtetésre jutott, hogy a benyújtott adatok teljességére vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. E következtetését a Hatóság az anyagok toxikológiai tulajdonságaira vonatkozó legfrissebb adatok figyelembevételével vonta le. Sem az említett anyagokat esetlegesen tartalmazó valamennyi élelmiszer fogyasztásából következő, hosszú távú expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(11) A fűszernövényekben és az ehető virágokban előforduló proszulfokarb tekintetében a Hatóság a proszulfokarb tekintetében érvényben lévő MRL-eknek a 396/2005/EK rendelet 12. cikke szerinti felülvizsgálata (8) keretében korábban megállapította, hogy a szermaradék-vizsgálatokkal kapcsolatban egyes információk nem állnak rendelkezésre. Ezért a 777/2013/EU bizottsági rendelet (9) további maradékanyag-adatokat kért a szóban forgó termékekben lévő hatóanyag 0,05 mg/kg-os ideiglenes MRL-jének megerősítéséhez. A fűszernövényekben és ehető virágokban előforduló proszulfokarbra vonatkozó MRL-ek módosítását kérő új kérelem keretében új felhasználásokat és új szermaradék-vizsgálatokat nyújtottak be, és a Hatóság arra a következtetésre jutott, hogy ezek az adatok elegendőek a vizsgálat tárgyát képező felhasználások szempontjából és egy új, magasabb MRL alátámasztásához. Ezért helyénvaló módosítani az MRL-t és törölni a 396/2005/EK rendelet további adatok szükségére utaló vonatkozó lábjegyzetét.

(12) A Hatóság tudományos jelentése és indokolással ellátott véleményei és következtetései alapján és a 396/2005/EK rendelet 14. cikke (2) bekezdésében felsorolt lényeges tényezőket figyelembe véve az MRL-ek javasolt módosításai megfelelnek a 396/2005/EK rendelet 14. cikke (2) bekezdésében foglalt követelményeknek.

(13) A 396/2005/EK rendeletet ezért ennek megfelelően módosítani kell.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2023. február 26-tól kell alkalmazni valamennyi javasolt MRL tekintetében.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2023. január 18-án. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Jelentés a Codex Alimentarius Főbizottság 44. üléséről (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának (CCPR) 52. ülésén képviselendő uniós álláspont előkészítéséhez). EFSA Journal 2021;19(8):6766.

(5) Az Európai Unió megjegyzései a Codex CX/PR 21/52/5(REV) dokumentumhoz: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Jelentés a peszticid-szermaradékok Codex-bizottságának 52. üléséről (REP21/PR): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue levels for azoxystrobin in rapeseeds and linseeds. (Indokolással ellátott vélemény az azoxistrobinra a repcemag és a lenmag vonatkozásában megállapított jelenlegi MRL-ek módosításáról). EFSA Journal 2022;20(1):7051.

Reasoned opinion on the modification of the existing maximum residue levels for prosulfocarb in herbs and edible flowers (Indokolással ellátott vélemény a proszulfokarbra a fűszernövények és ehető virágok vonatkozásában megállapított jelenlegi MRL-ek módosításáról). EFSA Journal 2022;20(5):7334.

Reasoned opinion on the modification of the existing maximum residue level for sedaxane in potatoes (Indokolással ellátott vélemény a szedaxánra a burgonya vonatkozásában megállapított jelenlegi MRL módosításáról). EFSA Journal 2022;20(6):7371.

(8) Az EFSA tudományos jelentéseinek internetes elérhetősége: http://www.efsa.europa.eu:

Indoklással ellátott vélemény: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005 (Európai Élelmiszerbiztonsági Hatóság: A proszulfokarb meglévő maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2011; 9(8):2346.

(9) A Bizottság 777/2013/EU rendelete (2013. augusztus 12.) a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található klodinafop, klomazon, diuron, etalfluralin, ioxinil, iprovalikarb, malein-hidrazid, mepanipirim, metkonazol, proszulfokarb és tepraloxidim megengedett szermaradék-határértéke tekintetében történő módosításáról (HL L 221., 2013.8.17., 1. o.).